Derventio Coritanorum

Derventio (myös "Derbentio") eli Derventio Coritanorum oli antiikin aikainen roomalainen linnoitus ja asutus Britanniassa. Se sijaitsi saaren keskiosissa nykyisen Derbyn kaupungin Little Chesterissä.
Maantiede.
Derventio sijaitsi sille nimen antaneen Derwentjoen varrella. Paikka oli tärkeä pohjois–etelä- ja itä–länsi-suuntaisten reittien risteyskohta sekä joenylityspaikkana että teiden risteyksenä. Siellä ristesi neljä roomalaista tietä, joista tärkein oli Icknield Street joka meni pohjoiseen ja Templeboroughin linnoitukselle. Toinen tie kulki Derventiosta länteen nykyiseen Rocesteriin ja sieltä Lancashiren rannikolle, kolmas Buxtoniin ja Peak Districtiin. Neljäs tie kulki nykyiseen Sawleyhin Trent-joen varrelle. Kaupungin paikka on nykyisessä Derbyshiressä Derbyn kaupungin Little Chesterin kaupunginosassa.
Tätä nykyisen Derbyshiren Derventiota ei tule sekoittaa roomalaisen Britannian muihin Derventio-nimisiin paikkoihin.
Historia.
Dervention alue on ollut asuttuna jo ennen roomalaisten tuloa ja sieltä on löytynyt rautakautista keramiikkaa. Roomalaiset perustivat alueelle sotilasleirejä sen tärkeän joen ylityspaikan vuoksi. Ensimmäinen linnoitus oli niin kutsuttu Strutt’s Parkin roomalaislinnoitus, joka sijaitsi joen länsipuolella olevalla kukkulalla nykyisessä Struttissa. Se perustettiin ehkä noin vuonna 55–65 jaa.
Myöhemmin perustettiin Derventio joen itäpuolella olleelle alavalle maalle. Siitä tehtiin entistä suurempi linnoitus. Sen perustaminen on ajoitettu kuvernööri Gnaeus Julius Agricolan hallintokaudelle 78–85 jaa. tai vuosille 80–120, mutta linnoituksen varhaiselta ajalta ei ole jäljellä jäänteitä varsinaisista linnoitteista. Vanhimpien rakennusten sijoittelu ei ole ollut yhtä säännöllinen kun sen ajan sotilasrakennuksille oli tyypillistä. Niitä on myös osittain purettu myöhemmin, kun paikan sotilasrakenteita vahvistettiin.
Paikan nimi "Derbentium" mainitaan vain yhdessä tekstissä 700-luvulta, ja se on selvästi kelttiläistä alkuperää koostuen osista "dyr" ('tammi') ja "venta" ('kauppapaikka'). Nimi on ollut ensin Derwentjoella, ja siitä se on otettu ensin linnoituksen ja sitten kaupungin nimeksi.
Löytöjen perusteella Derventio on ollut edelleen asuttu Hadrianuksen ja Antoninus Piuksen aikakausilla, ja se on saattanut olla edelleen luonteeltaan sotilaallinen. Paikkaa on rakennettu vielä 200- ja 300-luvuilla. Linnoituksen sotilaallinen merkitys väheni vähitellen, mutta tilalle tuli vilkas kauppapaikka. 600-luvun "Ravennan kosmografiassa" paikka mainitaan nimellä "Derbentione". Derventio ilmeisesti hylättiin jossain vaiheessa, mutta paikalle asettuneet viikingit vahvistivat linnoitusta uudelleen 800-luvun lopulla.
Dervention roomalaisasutus tunnistettiin vuonna 1721, jolloin sieltä hahmotettiin suorakaiteen muotoinen oja ja muurin jäänteet. Sen jälkeen satunnaiset löydöt ovat laukaisseet pienimuotoisia tutkimuksia. Esimerkiksi virkistysalueen kaivaustöissä vuonna 1926 löytyi sorakenttä ja jätekuoppa, joissa oli runsaasti esineistöä. Järjestelmällisiä kaivauksia tehtiin vuosina 1968–1983 ja 1987.
Paikalle rakennettiin 2000-luvulla matkailunähtävyydeksi viikinkien ja kelttien asumusten jäljitelmiä sekä roomalaisen linnoituksen malli. Vieraat saivat osallistua viljan jauhamiseen, leipomiseen, kehräämiseen ja kutomiseen sekä penrinteisiin rakennustöihin. Kävijöitä ei kuitenkaan ollut riittävästi ja puisto suljettiin kannattamattomana.
Rakennukset ja löydökset.
Arkeologisten tutkimusten perusteella alueella on ollut puisia sotilas- ja siviilirakennelmia Flaviusten ja Antoniusten valtakausilla. Vuonna 1968 löytyi perustukset kiviportista, joka olisi voinut liittyä puolustusmuuriin, mutta siitä ei ole muita jälkiä. Alueen itäosassa on tehty muutostöitä Antoniusten kauden loppupuolella. Varsinaisen linnoituksen ulkopuolella oleva laaja sorakenttä on voitu tehdä joko sotilasparaateja varten tai siviiliasutuksen markkinapaikaksi.
Ensimmäistä intensiivisen rakentamisen kautta seurasi laimeampi kausi Hadrianuksen aikoihin, kun taas Antoninuksen kaudella rakennettiin lisää sotilasrakennuksia. Toisen vuosisadan loppupuolella rakennusten muotoa muutettiin, paaluilla vahvistettu savimuuri jäi paikalleen mutta kahden ojan vallihauta korvattiin yhdellä ojalla.
Nykyisessä Little Chesterissä on näkyvillä vain vähän roomalaisaikaisia jäänteitä. Merkittävin arkeologinen kohde ovat Derbyn raviradan roomalaisrauniot, jotka liittyvät linnoituksen viereiseen siviiliasutukseen. Kyseiseltä paikalta, nykyisen raviradan alta, on löydetty hautakammioita, pajoja ja harvinainen uurnaholvi, joka on ollut derventiolaisten käytössä. Derventiosta Sawleyhin kulkenut roomalaistie kulki nykyisen raviratapuiston poikki. Näissä pajoissa on tehty roomalaistyyppistä lasitettua keramiikkaa ja taottu rautaa, mahdollisesti muitakin metalleja. Pajoja on käytetty aktiivisimmin vain muutaman vuosikymmenen ajan 100-luvun alussa.
Muutoin roomalaisajasta muistuttavat Little Chesterissä lähinnä kaksi kaivoa, joista toinen on Marcus Streetillä ja toinen St Paul’s -kirkon lähellä. Alueelta on löydetty myös jäänteet hypokaustista eli lattialämmitysjärjestelmästä sekä runsaasti rahoja. 
Alueelta löydettyjä roomalaisia rahoja, keramiikkaa, lasiesineitä, delfiinin muotoinen solki ja kivipaasi, johon on kaiverrettu Mercurius, on nykyisin Derbyn kaupunginmuseossa ("Derby Museum and Art Gallery").